**Erik Halfdan Tunstad** (født 26. november 1954) er en norsk forskningsjournalist, programleder i radio, fagbokforfatter og tidligere høgskolelektor. Han er særlig kjent som formidler av evolusjonsteori og biologi i Norge.

Liv og virke
------------

Tunstad er utdannet biolog og skrev hovedoppgave (cand.scient.) innen økologi på en oppgave om *Tegefaunaen i en usprøytet eplehage, og i dens viktigste omgivende vegetasjon*. I 1985 begynte han å jobbe med forskningsjournalistikk. Tunstad har vært radiojournalist og programleder i *Verdt å vite* i årene etter at programmet gikk fra ukentlige til daglige sendinger. Fra 2002 var han første fagredaktør for nettstedet forskning.no. Han var redaktør i forskning.no inntil han i 2009 gikk over til å ha en stilling som høgskolelektor i naturvitenskap ved Avdeling for lærerutdanning ved Høgskolen i Vestfold i noen år. Han har særlig markert seg som formidler av evolusjonsteori overfor allmennheten. 

Tunstad har skrevet en rekke fagbøker. Han var en av initiativtakerne til stiftelsen av organisasjonen Skepsis og redigerte foreningens tidsskrift med samme navn mellom 1991 og 2002. Han har skrevet boka *Darwins teori – 400 år med evolusjon*. Sammen med Nils H. Fløttre utgav han et læreverk i naturfag som har kommet i flere utgaver siden 1994. 

I 2012 ble han tildelt Språkrådets språkpris, i klassen «fremragende bokmål» for sin forskningsformidling i bøkene om evolusjon, forskningsjuks og ellers for en omfattende forskningsjournalistisk produksjon i artikkelform. I 2015 fikk han Bonnevieprisen for sitt arbeid med å formidle biologifaget i populærvitenskapelige bøker og artikler.

I 2020 utgav sammen med Vibeke Riiser-Larsen en bok om neandertalere.

Bibliografi
-----------

* (no) Publikasjoner av Erik Tunstad i BIBSYS

* 2004: *Fra skapelse til design: religion i kamp mot Darwin*
* 2009: *Darwins teori – 400 år med evolusjon* ISBN 9788292622537
* 2011: *Juks: hvordan forskere svindler – og hvorfor det ikke er så farlig -*
* 2015: *Evolusjon : basert på en sann historie* ISBN 9788282821056
* 2020: *Neandertal. Folket som forsvant* (sammen med Vibeke Riiser-Larsen) Humanist 2020

Referanser
----------

1. ↑  Jfr. info-boks tilknyttet debatt-innlegget «Uintelligent design» av Erik Tunstad, VG, 9. februar 2009, s.43
2. ↑  sprakradet.no Språkprisen 2012 til Erik Tunstad (bokmål) og Marta Norheim (nynorsk) Arkivert 22. januar 2013 hos Wayback Machine. 13.11.2012
3. ↑  «Bonnevieprisen 2015 til Erik Tunstad». *Norsk Biologforening*. Arkivert fra originalen 7. august 2016. Besøkt 15. desember 2015.
4. ↑  Riiser-Larsen, Erik Tunstad og Vibeke (11. september 2020). «Neandertalerne – kanskje ikke så primitive som vi tror?». *Fri tanke - nettavis for livssyn og livssynspolitikk* **(norsk)**. Besøkt 27. april 2021.
5. ↑  Steineger, Av Erik. «Hvor ble neandertalerne av?». *Prosa*. Besøkt 27. april 2021.

Eksterne lenker
---------------

* Artikler av Tunstad på forskning.no (2002–2008)
* Biologiforeningen.no Erik Tunstads 10 bud om kritisk tenkning Arkivert 4. mars 2016 hos Wayback Machine. 14. november 2009
* Artikler av Erik Tunstad publisert på Skepsis.no
* Tunstads anmeldelse av *Bjørn Lomborg - Hold hodet kaldt* 3. oktober 2008

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI
 |